Αγαπητές και αγαπητοί φοιτήτριες/φοιτητές,

με βάση την ισχύουσα νομοθεσία δεν μεταβάλλεται ο τρόπος υπολογισμού της ανώτατης διάρκειας φοίτησης· ωστόσο, έχουν προστεθεί διατάξεις σχετικά με τη δυνατότητα ολοκλήρωσης σπουδών πέραν της ανώτατης χρονικής διάρκειας φοίτησης.– μεταξύ άλλων – και την ανώτατη διάρκεια φοίτησης.

Διευκρινίζεται ότι για τους φοιτητές/φοιτήτριες, με έτος εισαγωγής το 2016 ή παλαιότερα που δεν έγιναν πτυχιούχοι στο πλαίσιο της εξεταστικής περιόδου Σεπτεμβρίου 2025, επέρχεται αυτοδικαίως η διαγραφή τους από το Τμήμα δύο (2) μήνες, εκτός αν εγκριθεί η αίτηση τους για παράταση του χρόνου ανώτατης διάρκειας σπουδών, σύμφωνα με τα προβλεπόμενα στις κείμενες διατάξεις.

Τα ανωτέρω δεν αφορούν σε όσους/ες φοιτητές/φοιτήτριες εισήχθησαν από το ακαδημαϊκό έτος 2017 - 2018 και μετά, στο πρώτο εξάμηνο σπουδών.

**Παράταση Ανώτατης Διάρκειας Σπουδών**

Ο χρόνος ολοκλήρωσης των σπουδών και πέραν του Σεπτεμβρίου 2025 δύναται να παραταθεί, **κατόπιν υποβολής αίτησης στη Γραμματεία εκάστου Τμήματος, από την 20η Οκτωβρίου 2025 μέχρι και την 21η Νοεμβρίου 2025.**

Οι αιτήσεις θα γίνονται δεκτές μόνον εφόσον πληρούνται οι παρακάτω προϋποθέσεις:

**Α. Για δύο (2) επιπλέον ακαδημαϊκά εξάμηνα**

α) Κατά τον χρόνο υποβολής της αίτησης έχουν αξιολογηθεί επιτυχώς σε ποσοστό τουλάχιστον εβδομήντα τοις εκατό (70%) των πιστωτικών μονάδων (ECTS) του ισχύοντος προγράμματος σπουδών,

και

β) Έχουν συμμετάσχει σε τουλάχιστον δύο (2) ακαδημαϊκές δοκιμασίες σύμφωνα με το πρόγραμμα σπουδών, εκ των οποίων στη μία επιτυχώς, όπως εξέταση μαθήματος, υποστήριξη διπλωματικής, πρακτική άσκηση, σε ένα από τα τέσσερα (4) προηγούμενα ακαδημαϊκά εξάμηνα πριν από την υποβολή της αίτησης (ήτοι από την εξεταστική περίοδο του Ιανουαρίου 2024 έως και την εξεταστική περίοδο του Σεπτεμβρίου 2025).

**Β. Για τρία (3) ακαδημαϊκά εξάμηνα**

Εάν το πρόγραμμα σπουδών περιλαμβάνει την υποχρεωτική εκπόνηση πρακτικής άσκησης ή πτυχιακής ή διπλωματικής εργασίας, η οποία δεν έχει ολοκληρωθεί, και συντρέχουν οι παραπάνω προϋποθέσεις α) και β).

Για φοιτητές/τριες που έχουν αξιολογηθεί επιτυχώς στο σύνολο των μαθημάτων του ισχύοντος προγράμματος σπουδών και εκκρεμεί μόνο η εκπόνηση πρακτικής άσκησης ή πτυχιακής ή διπλωματικής εργασίας για τη λήψη πτυχίου **δεν** απαιτείται η πλήρωση της προϋπόθεσης β) για την παράταση σπουδών.

**Γ. Εξαίρεση για σοβαρούς λόγους υγείας**

Για σοβαρούς λόγους υγείας που ανάγονται στο πρόσωπο του φοιτητή ή στο πρόσωπο συγγενούς πρώτου βαθμού εξ αίματος ή συζύγου ή προσώπου με το οποίο ο φοιτητής έχει συνάψει σύμφωνο συμβίωσης, δύναται να υποβληθεί αίτημα στη Γραμματεία του Τμήματος, για υπέρβαση της ανώτατης διάρκειας φοίτησης για ένα ακαδημαϊκό έτος (με δυνατότητα ανανέωσης κατόπιν νέου αιτήματος). Κατά τη διάρκεια της υπέρβασης του χρόνου φοίτησης για σοβαρούς λόγους υγείας, η φοιτητική ιδιότητα, με εξαίρεση τη φοιτητική μέριμνα, καθίσταται ανενεργή και διακόπτεται κάθε διαδικασία, που σχετίζεται με την φοιτητική ιδιότητα.

**Δ.** **Εξαίρεση από τις προαναφερόμενες ρυθμίσεις**

Οι ρυθμίσεις για την ανώτατη διάρκεια φοίτησης δεν εφαρμόζονται σε φοιτητές με πιστοποιημένη αναπηρία σε ποσοστό τουλάχιστον πενήντα τοις εκατό (50%). Οι εν λόγω φοιτητές - φοιτήτριες υποχρεούνται να προσκομίσουν σχετική γνωμάτευση από υγειονομική επιτροπή του Κέντρου Πιστοποίησης Αναπηρίας.

**Επισημαίνεται ότι η παράταση δεν χορηγείται αυτοδικαίως, αλλά απαιτείται η υποβολή αίτησης.**

Κατά τη διάρκεια της παράτασης, δεν είναι δυνατή η υποβολή αίτησης για μερική φοίτηση και η διακοπή της φοίτησης.

Σας ευχόμαστε καλή συνέχεια και κάθε επιτυχία στις προσπάθειές σας.